Gedagte vir die dag: Die gapingFoto: pixabay.com “Wat sê julle hiervan? Daar was ’n man met twee seuns. Hy het vir die een gaan sê: ‘‘Seun, gaan werk vandag in die wingerd.’” (Matteus 21:28 – AFR83) As ek aan jou vandag die volgende vraag sou stel: “Daar sit drie mossies op die draad. Een van die mossies besluit om te vlieg. Hoeveel bly oor?” Wat sou jou antwoord daarop wees? Wel, die korrekte antwoord is dit: Ek het nie gesê die mossie hét gevlieg nie, maar wel, die mossie het besluit om te vlieg. Daar bly dus steeds drie mossies op die draad oor. In hierdie gelykenis van die twee seuns, sien ons hoe die vader aan elkeen van sy seuns dieselfde vraag vra. Die eerste seun se antwoord daarop was dat hy nie in die wingerd wil gaan werk nie, maar dan kry hy later berou daaroor en gaan werk tog in die wingerd. Die tweede seun se antwoord was: ‘Goed, Pa,’ maar hy het nie by sy besluit gehou nie. Baie keer bevind ons onsself in dieselfde posisie as die tweede seun. Ons neem daardie besluit om Jesus as ons Verlosser en Saligmaker aan te neem, met die heel beste bedoelings, maar kort voor lank bevind ons onsself net soos daardie mossies steeds op die draad. Geloof wat nie oorgaan tot aksie nie, is dood. Aksie is die vlerke waarmee geloof vlieg. Wanneer dit kom by Jesus en sy koninkryk, kan ons nie neutraal op die draad bly sit nie. Ons moet radikaal vir Jesus leef. Ons kan nie Jesus as Here bely, sonder om Satan en die sondige dinge van die ou lewe onherroeplik te verwerp nie. Dit is nie te laat vir jou om daardie keuse te maak nie. As jy vandag, net soos die eerste seun in die gelykenis, met opregte berou na Jesus toe kom, Hy is getrou en regverdig en sal jou vergewe. Moenie uitstel nie! Sprei jou vlerke! Geskryf deur Alta Strauss Facebook | Instagram | [email protected]